בספינות הטילים של חיל הים, את תפקיד הנווט ממלא קצין המשמרת (קמ"ש) שהוא קצין ימי בדרגת סגן, בוגר קורס חובלים מגמת שיט. הקמ"ש מופקד על פיקוד מוצב הגשר בספינה, על שלל בעלי תפקידיו.
בפלגות הבט"ש, את התפקיד מבצע סגן מפקד הדבור/ דבורה/ שלדג.
תפקידי קצין המשמרת:
זהו התפקיד הראשון שממלא בוגר מגמת שיט בקורס חובלים, טרם יציאתו למבחני כניסה אל בית הספר לפיקוד ימי.
נטליזומאב
נטליזומאב (Natalizumab) היא טיפול לטרשת נפוצה מסוג התקפי-הפוגתי, המונעת את כניסת תאי מערכת החיסון אל המוח ובכך מגינה עליו מפני הרס עצמי. זהו נוגדן המהונדס חלקו מנוגדן אדם וחלקו האחר מנוגדן עכברי. התרופה נמכרת בישראל בשם המסחרי טיסברי (Tysabri).
בטרשת נפוצה, תאי ה-T עוברים מן הפריפריה דרך מחסום דם-מוח, השולט על העברה של חומרים מהדם למוח, ותוקפים את המיאלין. הנטליזומאב נקשרת לתאי המערכת החיסונית (תאי T ותאי B) ומונעת את כניסתם למוח דרך מחסום דם-מוח. כתוצאה מהטיפול ישנה ירידה בתדירות התלקחויות הסימפטומים של המחלה.
אופן הפעולה של נטליזומאב.
נטליזומאב נקשרת למולקולות הדבקה על תאי הדם הלבנים. מולקולות ההדבקה נקראות Alfa 4 Integrin. על ידי קשירת הנטליזומאב למולקולות ההדבקה הנמצאות על תאי הדם הלבנים, נמנעת חדירתם של תאי הדם הלבנים ממערכת הדם אל המוח.
בנוסף נקשרת הנטליזומאב גם למולקולות הדבקה הנקראות VCAM, הנמצאות על תאים אנדותליאלים דלקתיים בעורקים, בוורידים ובנימים. על ידי כך נמנעת כניסתם של תאי הדם הלבנים למוח.
ממצאים.
במחקר רב-מרכזי וכפול-סמיות שבדק את יעילותה של נטליזומאב לעומת פלצבו ב-942 חולים הלוקים בטרשת נפוצה מסוג התקפי-הפוגתי נמצא כי מינון של 300 מ"ג נטליזומאב שניתן כל 4 שבועות בעירוי, למשך 116 שבועות המחקר, הפחית באופן מובהק את תדירות ההתקפים השנתית ב-68% (P&lt;0.001). כמו כן נצפתה ירידה של 54% בהתקדמות הנכות הקבועה של החולים (P&lt;0.001). בדיקות MRI שנערכו לחולים בתום שנתיים הראו ירידה של 92% בנגעים מואדרי גדוליניום (Gd+) המעידים על תהליך דלקתי פעיל חדש (P&lt;0.001). שיפור מובהק נמצא גם במצב הקוגניטיבי של החולים (PASAT3 test), וירידה מובהקת באטרופיה של המוח יחסית לפלסבו (P=0.005)
אופן השימוש.
נטליזומאב ניתנת בעירוי תוך-ורידי האורך כשעה אחת לארבעה שבועות
תופעות לוואי.
תופעות לוואי בשכיחות נמוכה הן זיהומים, כולל דלקת ריאות, רגישויות כגון פריחה, חום, תת-לחץ דם, כאבים בחזה ודיכאון. תופעות לוואי נפוצות יותר הן זיהומים בדרכי השתן, במערכת הנשימה, במערכת העיכול, כאבי ראש, דיכאון, כאבי פרקים והפרעות בווסת. תופעת לוואי נוספת היא חולי מוח מתקדם רב-מוקדי, מחלה נדירה ולרוב גם קטלנית אשר נגרמת מנגיף ה-JC virus על רקע הפגיעה החיסונית הכרוכה בטיפול בנטליזומאב. הסיכון היחסי ללקות בחולי מוח מתקדם רב-מוקדי מוערך בפי 1.35 לאחר טיפול של שנה בנטליזומאב.
פונקציה זוגית
פונקציה אי-זוגית
אירווינג ברלין
אירווינג ברלין (באנגלית: Irving Berlin; 11 במאי 1888 - 22 בספטמבר 1989) היה פזמונאי ומלחין יהודי אמריקאי, יליד האימפריה הרוסית, כותב פורה שרבים מהשירים שכתב והלחין למחזות זמר הפכו לנכסי צאן ברזל של התרבות הפופולרית האמריקאית.
קורות חיים.
ברלין נולד, לפי מקורות אחדים בעיר מוגילב שבבלארוס ולפי מקורות אחרים בעיר טיומן שבמזרח רוסיה, בשם ישראל איזדור ביילין, אחד משמונה ילדיו של שוחט (לפי מקורות אחרים - חזן). בשנת 1893 היגרה המשפחה לארצות הברית והשתקעה בניו יורק. כאשר ברלין היה בן שמונה, מת אביו והוא נאלץ לצאת לעבוד לפרנסת המשפחה. בין השאר עבד כמוכר עיתונים וכמלצר מזמר.
הלהיט הגדול הראשון שלו היה השיר "Alexander's Ragtime Band", שנכתב בשנת 1911 וזכה מאז לביצועים רבים, כולל אלו של לואי ארמסטרונג, בינג קרוסבי וריי צ'ארלס. היה זה הראשון בשרשרת ארוכה של להיטים.
בשנת 1917, התגייס לצבא ארצות הברית במהלך מלחמת העולם הראשונה, והופיע במחזמר "Yip Yip Yaphank" אשר הוצג בבסיס "Camp Upton" בניו יורק.
בין שיריו הנודעים האחרים ניתן למנות את: "God Bless America" הפטריוטי, שהיה למעין המנון שני בארצות הברית, את "Anything You Can Do", "There's No Business Like Show Business" מתוך המחזמר " אנני אוקלי אשת לפידות" ואת "White Christmas", שבביצועו של בינג קרוסבי נמכר בלמעלה מ-100 מיליון עותקים וזכה בפרס האוסקר. השיר שובץ גם בסרט המוזיקלי "חג מולד לבן" (1954). ב-1948 כתב והלחין את שירי הסרט "מצעד הפסחא" שבו כיכבו פרד אסטר וג'ודי גרלנד. את כל אלה ורבים אחרים כתב והלחין מבלי שידע לקרוא או לכתוב תווים. גם בקולנוע שלח את ידו והלחין עשרות פסי-קול. שירו "Blue Skies" הושר על ידי אל ג'ולסון בסרט המדבר הראשון, זמר הג'אז.
ב-1953 הופק הסרט המוזיקלי "קרא לי מאדאם" עם שירים שלו. ב-1954 הופק הסרט המוזיקלי "אין כעסקי השעשועים" ובו שולבו שירים שכתב.
שירו הידוע "Cheek to Cheek" תורגם לעברית תחת השם "עדן", על ידי עלי מוהר ובוצע על ידי גידי גוב. שירו "Puttin' on the Ritz" תורגם בידי אבי קורן כ"לך לשפת הים". את השיר בתרגום זה ביצעה להקת הכל עובר חביבי.
ברלין היה נשוי פעמיים, בראשונה לדורותי גץ ב-1912, שנפטרה מטיפוס הבטן 5 חודשים לאחר נישואיהם, ובשנית לאלין מקיי ב-1926, בתו של תעשיין אמיד. מנישואיו השניים נולדו לו שלוש בנות ובן, שנפטר בינקותו.
ב-1954 הוענקה לו מדליית הזהב של הקונגרס וב-1977 העניק לו הנשיא ג'רלד פורד את מדליית החירות הנשיאותית, שני עיטורי הכבוד הגבוהים ביותר בארצות הברית.
ברלין נפטר מהתקף לב בניו יורק, בגיל 101.
ערוץ 22
סירקוזה (נפה)
נפת סירקוזה (באיטלקית: Provincia di Siracusa) היא נפה במחוז האוטונומי סיציליה שבאיטליה. הנפה משתרעת על שטח של 2,109 קמ"ר, בשנת 2005 התגוררו בה 398,178 נפש ובירתה בעיר סירקוזה. היא שוכנת בדרום-מזרחה של סיציליה, וגובלת בנפת קטניה מצפון, בנפת רגוזה מערב; בים היוני ממזרח. שמה נגזר משם השבט היווני "סוראקוסה" (Συράκουσαι) שמשמעו "ביצה".
הגידולים החקלאיים בנפה הם זיתים, דגנים, שקדים, תאנים, הדרים, גפנים, כותנה ועוד. משק החי כולל גידול כבשים, עזים ובקר. בנפה גם תעשייה פטרוכימית.
הערים העיקריות בנפה, נוסף על סירקוזה, הן אוגוסטה, נוטו ולנטיני.
סל תרבות ארצי
סל תרבות ארצי היא תוכנית חינוכית החושפת את תלמידי ישראל, מגיל הגן ועד י"ב, לתרבות ואמנות כחלק ממערכת החינוך הפורמלי. התוכנית קיימת משנת 1987 ופועלת ביישובים רבים ברחבי הארץ.
התוכנית משותפת למשרד החינוך, החברה למתנ"סים והרשויות המקומיות: משרד החינוך יזם את התוכנית ומתקצב אותה, החברה למתנ"סים מנהלת את התוכנית ומשמשת מסגרת ארגונית עבורה, והרשויות המקומיות אחראיות למימוש התוכנית בתחום שיפוטן.
מטה סל תרבות ארצי פועל למימוש יעדי התוכנית ברמה החינוכית, הארגונית והמנהלית.
ההיצע האמנותי של התוכנית כולל מופעים ומפגשים עם אמנים מששת תחומי האמנות: תיאטרון, מחול, מוזיקה, קולנוע, ספרות ואמנות פלסטית.
היסטוריה.
ראשיתה של התוכנית בשנת 1987 במסגרת "אמנות לעם", בייסודה של ברוריה בקר, שניהלה עד אז, במשך קרוב לעשר שנים, במסגרת אורט, את תוכנית היל"ה (השכלת יסוד ולימודי השלמה) לנוער מנותק. בשנת 1995 שונה שם התכנית ל"סל תרבות ארצי", ומשנת 1999 עבר לאחריות החברה למתנ"סים. בשנתה הראשונה הקיפה התוכנית 16 רשויות ובהמשך הקיפה 120 ערים, מועצות אזוריות ומועצות מקומיות. ההוצאה לאור שהוקמה במסגרת "סל תרבות ארצי" כללה  ספרות מקצועית למורים ולתלמידים, בשלושה מסלולים: מפתחות,צורות ואודות.
במרץ 2010 סיימה ברוריה בקר את עבודתה בסל תרבות ארצי, אחרי 22 שנה בתפקיד. יחד איתה סיימו את עבודתם חמישה עובדים בכירים נוספים.
ביולי 2010 נבחרה אסתי די-נור למנהלת הסל במקומה. די-נור שימשה קודם לכן כראש מועצת הפיס לתרבות ולאמנות.
ביוני 2014 מונה רן שפירא למנהל סל תרבות ארצי. שפירא, בעל עבר של למעלה מ-25 שנות שירות כקצין חינוך, בעיקר בתפקידי תרבות והפקה, הוא בעל תואר ראשון ושני במנהל עסקים, עם התמחות בייעוץ ארגוני.
בעקבות הרפורמה בסל תרבות שיזם שר החינוך דאז, נפתלי בנט, גדל מספר הרשויות שהיו פעילות בתוכנית מכ-100טרם לרפורמה, למעל 180 רשויות פעילות בשנת 2020, כאשר מתוכן בולט הגידול ברשויות מהחברה הערבית (מכ-10 רשויות בשנת 2016 למעלה מ-60 רשויות בשנת 2020) והצטרפותן של רשויות ייחודיות כדוגמת כפר קמא הצ'רקסי, מועצה אזורית נחל שורק והר חברון.
תחת ניהולו של שפירא יזמה תוכנית סל תרבות ארצי פרויקטים ייחודיים בתחום האמנות והתרבות, בהם השתתפו עשרות אלפי תלמידים מכל רחבי הארץ, כדוגמת "אוטובוסופרים", "פרויקט 70 שנות יצירה ישראלית" ו"זרקור". כמו כן, בזכות המהלך לשינוי אופי פעילות הסל כך שתתאים לצו השעה - קבוצות קטנות ומפגשי הוראה מקוונת, ממשיך הסל לפעול גם לאורך כל תקופת הקורונה ולחשוף את תלמידי ישראל לאמנות במיטבה.
הרפורמה ב-2016.
ב-18 בפברואר 2016 הציג שר החינוך נפתלי בנט רפורמה בסל תרבות ארצי, לפיה הורחב מאגר המופעים והמפגשים של הסל ומלבד היצע אמנותי של מפגשים ופעילויות מאושרות על ידי ועדות הרפרטואר, יכלול היצע נוסף. ההיצע הנוסף מורכב ממפגשים ופעילויות אמנות המאושרות על ידי סגלי הוראה. יוצרים ומפיקים מתקבלים להיצע הנוסף, בתנאי שהם עומדים במספר תנאים: המלצות ואישורים של הסגל החינוכי, מנהל תקין, התחייבות להופיע בכל מקום בארץ, התאמה לתלמידי מערכת החינוך ומחיר מקסימום.